ঝালকাঠী জেলা শহর থেকে প্রায় পনের কিলোমিটার দূরে ভিমরুলি গ্রামে সপ্তাহের প্রতিদিনই পেয়ারা হাট বসে। এ হাটে সকাল থেকে প্রায় সন্ধ্যা অবধি বিকিকিনি চলে। পেয়ারা বোঝাই শত শত নৌকা এখানকার খালে ঘুরে বেড়ায় ক্রেতার আশায়। মূলত পাইকাররা এখানে ক্রেতা। এরা বড় ইঞ্জিন নৌকা নিয়ে বাজারে হাজির হয়ে ছোট ছোট নৌকার পেয়ারা কিনে ঢাকা কিংবা অন্য কোনো বড় শহরে চালান করে দেন। মূলত খালের একটি মোহনায় ভিমরুলি বাজারটি বসে। এখানে তিন দিক থেকে তিনটি খাল এসে মিশেছে। অপেক্ষাকৃত প্রশস্ত এ মোহনায়ই নৌকা বোঝাই ফল নিয়ে ক্রেতা খুঁজে বেড়ান চাষিরা। মূলত পেয়ারার বাগানেই ভরপুর আশপাশের বিস্তীর্ণ এলাকা। আর এসব বাগান থেকে নৌকায় করে চাষিরা সরাসরি এ বাজারে পেয়ারা নিয়ে আসেন। পেয়ারার পরে এ বাজারে অবশ্য আসে আমড়া। এ অঞ্চলে আমড়ার ফলনও সর্বত্র। এ ছাড়াও বছরের অন্যান্য সময়ও এ বাজার অপেক্ষাকৃত কম লোকের সমাগমে ব্যস্ত থাকে। এ সময়ে এ বাজারের প্রধান পণ্য থাকে বিভিন্ন রকম সবজি। বাজারের উত্তর প্রান্তে খালের উপরের ছোট একটি সেতু থাকায় এখান থেকে বাজারটি খুব ভালো করে দেখা যায়। বাজারটির সবচেয়ে আকর্ষণীয় দিক হলো এখানে আসা সব নৌকাগুলোর আকার আর ডিজাইন প্রায় একইরকম। মনে হয় যেন একই কারিগরের তৈরি সব নৌকা। ভিমরুলির এ বাজারটির সবচেয়ে ব্যস্ত সময় হলো দুপর বারোটা থেকে তিনটে পর্যন্ত। এ সময়ে নৌকার সংখ্যা কয়েকশ ছাড়িয়ে যায়। ঝালকাঠী জেলা সদর থেকে মোটরবাইকে জায়গাটিতে আসতে সময় লাগে প্রায় আধাঘণ্টা। আর ইঞ্জিন নৌকায় এলে সময় লাগে এক ঘণ্টা।